ทูตพาณิชย์ญี่ปุ่น จับมือซุปเปอร์มาร์เก็ต Beisia จัดกิจกรรม Thai Fair โปรโมตสินค้าไทยในห้างญี่ปุ่น
นายกิตติวัฒน์ ปัจฉิมนันท์ อัครราชฑูต ฝ่ายการพาณิชย์ สำนักงานส่งเสริมการค้าในต่างประเทศ  ณ กรุงโตเกียว เปิดเผยว่า สำนักงานฯ เดินหน้าขยายตลาดสินค้าไทยเข้าสู่เมืองรองของประเทศญี่ปุ่นโดยได้ร่วมมือกับซุปเปอร์มาร์เก็ต Beisia ในภูมิภาคตะวันออก (คันโต) และตอนกลางของญี่ปุ่น (จูบุ) จำนวน 115 สาขา จัดกิจกรรม Thai Fair ระหว่างวันที่ 14-27 กรกฎาคม 2564 เพื่อประชาสัมพันธ์และจำหน่ายสินค้าไทย การจัดงานดังกล่าวเป็นการต่อยอด หลังจากจัดกิจกรรมเจรจาจับคู่ธุรกิจออนไลน์ ระหว่าง Beisia กับผู้ส่งออกไทยและได้มีการตกลงซื้อสินค้า เพื่อนำมาจำหน่ายผ่านสาขาของ Beisia โดยมีสินค้าสำคัญ เช่น ข้าวหอมมะลิ ข้าวไรซ์เบอรี่ ข้าวเหนียว น้ำผลไม้ ผลไม้สดผลไม้อบแห้ง อาหารกระป๋อง เครื่องปรุงอาหารไทย เป็นต้น ทั้งนี้ Beisia ยังได้จัดแคมเปญพิเศษให้กับผู้บริโภคชาวญี่ปุ่น เมื่อซื้อสินค้าไทยที่ร่วมรายการเกิน 3,000 เยน จะได้รับสิทธ์ลุ้นรับคะแนนสะสมจากแอปพลิเคชันBeisia เป็นของรางวัล  สำหรับสินค้าเกษตรและสินค้าเกษตรแปรรูปที่มีการนำเข้ามาเพื่อจำหน่ายเป็นการเฉพาะภายในช่วงการจัดกิจกรรมครั้งนี้ เช่น มะม่วง กล้วย มังคุด ทุเรียน ถั่วแระ ข้าวโพดอ่อน โดยมาจากจังหวัดเชียงใหม่ ตาก ราชบุรี ชุมพรนครปฐม ศรีษะเกษ จันทบุรี ชลบุรีและนครนายก เป็นต้น ซึ่งได้มีส่วนช่วยเพิ่มรายได้และขยายตลาดสินค้าเกษตรให้กับเกษตรกรของไทย โดยปัจจุบัน Beisia มีสาขาทั้งหมด 141 สาขา ใน 15 จังหวัด กระจายตามภูมิภาคต่างๆ ของประเทศญี่ปุ่น มียอดขายกว่า 100,000 ล้านบาทต่อปี โดยที่ผ่านมา มีการนำเข้าสินค้าไทยประมาณ 500 ล้านบาทต่อปี ซึ่งความร่วมมือที่เกิดขึ้น นอกจากจะทำให้ไทยส่งออกสินค้าเข้าสู่ตลาดญี่ปุ่นได้เพิ่มขึ้นแล้ว ยังทำให้สินค้าของไทยเจาะเข้าสู่ผู้บริโภคในเมืองรองต่างๆ ของญี่ปุ่นได้ด้วย